คลังปรับเพิ่มประมาณการเศรษฐกิจไทยปีนี้โต3.8%
คลังปรับประมาณการเศรษฐกิจไทยปีนี้เป็นโต 3.8% จากเดิมที่ 3.6% คาดปีหน้าโตต่อเนื่องได้ 3.3 – 4.3%
30 ต.ค. 2560

คลังปรับประมาณการเศรษฐกิจไทยปีนี้เป็นโต 3.8% จากเดิมที่ 3.6% คาดปีหน้าโตต่อเนื่องได้ 3.3 – 4.3%
นายสุวิชญ โรจนวานิช ผู้อำนวยการสำนักงานเศรษฐกิจการคลัง (สศค.)  เปิดเผยว่า  เศรษฐกิจไทยในปี 2560 คาดว่าจะสามารถขยายตัวได้ 3.8% โดยมีช่วงคาดการณ์ที่ 3.6 – 4.0% เร่งขึ้นจากปีก่อนหน้าที่ขยายตัว 3.2% และเป็นการขยายตัวได้ดีกว่าที่คาดการณ์ไว้ในครั้งก่อนหน้าที่คาดการณ์ไว้ 3.6% โดยได้รับปัจจัยสนับสนุนหลักจากการส่งออกสินค้าและบริการที่ รวมถึงการลงทุนภาคเอกชนที่ปรับตัวดีขึ้นอย่างต่อเนื่องในช่วงครึ่งหลังของปี 
อย่างไรก็ตาม ในส่วนของการลงทุนภาครัฐมีแนวโน้มชะลอลงจากการเบิกจ่ายลงทุนภายใต้งบเพิ่มเติมปี 2560 ที่ค่อนข้างเป็นไปอย่างล่าช้า แต่คาดว่าจะสามารถทยอยเบิกจ่ายและเป็นแรงสนับสนุนเศรษฐกิจในปีถัดไป 
สำหรับเศรษฐกิจไทยในปี 2561  สศค. คาดว่า เศรษฐกิจไทยมีแนวโน้มขยายตัวได้อย่างต่อเนื่องที่ 3.8% โดยมีช่วงคาดการณ์ที่ 3.3 – 4.3% โดยมีการใช้จ่ายภาครัฐเป็นแรงขับเคลื่อนสำคัญ ตามกรอบรายจ่ายลงทุนภาครัฐประจำปีงบประมาณ 2561 ที่ปรับตัวเพิ่มขึ้นต่อเนื่อง
นอกจากนี้ การลงทุนภาครัฐที่เพิ่มขึ้น และความชัดเจนเกี่ยวกับการจัดการเลือกตั้งยังจะช่วยสร้างความเชื่อมั่นของภาคธุรกิจและช่วยกระตุ้นการลงทุนภาคเอกชนในประเทศได้มากขึ้น
นายสุวิชญ กล่าวว่า  ในการประมาณการเศรษฐกิจไทยล่าสุด สศค. ได้คำนึงถึงปัจจัยเสี่ยงที่ต้องติดตามอย่างใกล้ชิด อาทิ การฟื้นตัวของเศรษฐกิจประเทศคู่ค้าสำคัญของไทย และการดำเนินนโยบายการเงินของประเทศพัฒนาแล้ว